Balogh István

*Barna babszár tekeredett karóra*

Téli alkony jegén csúszott

szememből le nyugaton a Nap.

Föltámadt a szegény túzok.

Vállán szűre. Gamósbot. Kalap.

Násztánc. Csőre megtört ének.

Jégvirágból furulyaszó.

Vad viharok. Égzöngések.

Tűzemésztett paszulykaró.

Mennynek számadója mezőben ballag.

Arcáról eltűnt szeme, orra, szája.

Térdre rogy. Keze nem hajlik imára.

Magára hagyták legfölsőbb hatalmak.

Havas domb csúcsán nyögve kuksolok.

Vak puli várja talán-vacsoráját.

Száműzött varangyok törpe bujdosók.

Prédába ragadnak a hangos kányák.

Kezemben napilap. Legyint a betű.

Pusztít az ember. Citeráz az isten.

Papírt szakajtok. Csípek, mint kantetű.

Szuroksötét. Hold halott. Csillag sincsen.

*2023. február 8 – 9 – 22.*